[{"text_idx": "#000000", "text": "Ekde mia esperantistig\u0302o mi partoprenis plurajn diversspecajn arang\u0302ojn, sed dank\u2019 al TEJO mi povis pli spertig\u0302i, partoprenante c\u0302i-jare la 70an Internacian Junularan Kongreson en Brazilo, kio estis por mi samtempe granda honoro kaj aventuro. Jam januare, atendante rezultojn de la konkurso, mi eltranc\u0302is afis\u0302on de la 70a IJK el Kontakto kaj surgluis g\u0302in super mia lito en studenta hejmo, atendante senpacience."}, {"text_idx": "#000002", "text": "Partoprenis 116 esperantistoj el 22 landoj, inter kiuj mi tuj trovis miajn amikojn el Eu\u0306ropo kaj Brazilo; pri kelkaj aliaj mi jam au\u0306dis au\u0306 retbabilis kun ili pere de Whatsup-grupo, fondita kiel eksperimento antau\u0306 IJK; kun aliaj mi rapide amikig\u0302is, kaj post unuaj tagoj mi jam sentis min kvazau\u0306 mi revenus al kutima kongresa amikaro. Kiel gajnintino de la TEJO-konkurso \u201cPartoprenu IJKn\u201d mi ne nur amuzig\u0302is dum la kongreso, sed ankau\u0306 diligente laboris, interalie, partoprenante TEJO-kunsidojn kaj prizorgante propran matenan programeron: novulan programon. Kaj g\u0302uste tiu tasko estis por mi unue plej strec\u0302iga, c\u0302ar mi neniam antau\u0306e organizis nek ec\u0302 partoprenis novulan programon. Sed rapide evidentig\u0302is, ke partoprenantoj bonvenigis min kun entuziasmo kaj ege g\u0302uis komunajn matenajn ludojn, kiujn mi gvidis. Surprizis min ankau\u0306 organizantoj, kiuj de tempo al tempo alig\u0302is al ludoj kun ni, kio estis por mi plej bela premio pro la preparado de la programero."}, {"text_idx": "#000003", "text": "La programo estis plena je interesaj momentoj: memorinda programero pri Meksiko, sukcesa AMO-sesio, inspira prelego pri ekonomia kreskado, kurso de c\u0302ina te-kulturo, bunta scienca programo... Aparte menciindas Kulturlingva Festivalo, kiu okazis la unuan tagon c\u0302e la c\u0302arma urboplaco en Fortalezo. Tiu c\u0302i tago estis por mi iom freneza \u2013 ne nur mi prizorgis la polan budon sed ankau\u0306 helpis dum intervjuo en fortaleza radio! G\u0302i estis por mi emociiga travivaj\u0302o, kvankam mi nur rolis eksterlandan esperantistinon el la lando de Zamenhof. La festivalon plivigligis koncertoj de Esperantaj muzikistoj kaj strata teatraj\u0302o en la portugala lingvo, kiun mi tute ne komprenis tamen pro la granda talento kaj peno de la artistoj mi g\u0302uis.\nTamen la c\u0302armon de la IJK kreis por mi ne la programo, sed precipe novaj amikoj kaj la urbo \u2013 tute alia ol tiuj konataj al mi. Sunaj tagoj kaj temperaturo, kiun mi timetis antau\u0306 la alveno, ne estis tiom teruraj por malvarmema eu\u0306ropanino; ni g\u0302uis nag\u0302adon en la oceano kaj en la nag\u0302ejo meze de la brazila vintro \u2013 afero malfacile imagebla por mi antau\u0306e!(Vers\u0302ajne mi estas nun konata inter brazilaj esperantistoj kiel la pola knabino kiu senc\u0302ese plendis pri varmo kaj miris pri freneza grandeco de papilioj). Kio do restos plej longe en mia kapo kiel la esenco de la brazila IJK? Multaj miaj belaj memoraj\u0302oj rilatas al apartaj homoj kaj precipe al la etoso de vesperaj programeroj, el kiuj c\u0302iu estis aparte c\u0302arma por mi. Kortus\u0302aj momentoj en la gufuja \u201cc\u0302ambro de poetoj\u201d, komuna dancado dum koncertoj de la lokaj grupoj Damas Cortejam, Ore Acana kaj de nia Esperanta Supernova, rido de miaj novaj amikoj, dormado en hamako kaj varmeco de tiu lando dau\u0306re mistera por mi \u2013 nepriskribeblaj momentoj, kiuj igis tiun kongreson vere IJK de la IJKj, mi certas ke ne nur por mi!"}]